次韻高大中侍郎罷郡書懷
作者：韓駒
朝代：宋

paragraphs: 公詩如秋聲，蕭蕭薄炎熾。
我窮卧荒山，無復文墨事。
兹焉和高唱，出語愧蕪累。
五馬一花驄，得非天廐駟。
會當親戎行，一快平生志。
雖云鬻千金，此計恐非遂。
人生行樂耳，屢空何用愧。
况今紛紜時，一笑豈云易。
求船真戲言，換妾乃深意。
梅堂極虚明，壺漿有新餽。
何時具杯杓，洗我色憔悴。
李侯飲中仙，亦有塵外思。
藜杖方叩門，君歸與徐議。